Lennart Damsbo-Andersen (S), 2013-01-11:
For os socialdemokrater har det været en prioritet fra dag et i regeringen at få et Danmark i bedre balance.
Den økonomiske krise har nemlig ramt vores landdistrikter særlig hårdt.
Derfor arbejder vi hver eneste dag på at bevare og skabe arbejdspladser i hele landet.
Jeg er glad for, at vi i dag får endnu en mulighed for at tale om, hvordan vi skaber vækst og udvikling i landdistrikterne.
Jeg er selv fra et område i Danmark, hvor vi kæmper med udfordringer som at tiltrække og fastholde arbejdspladser og gode uddannelsesmuligheder og skabe vækst og fremgang generelt.
Det samme ved vi også i Socialdemokratiet.
Vi har mange visioner for, hvordan vi kan udnytte det gode potentiale i vores landdistrikter, og vi har allerede gennemført en lang række nye tiltag.
Lad mig blot nævne nogle af dem: Vi har fået en mere retfærdig kommunal udligning, som betyder en omfordeling fra rige til fattige kommuner, en omfordeling fra by til land.
Vi har også afsat flere midler til småøerne til færgedrift og gratis gods- og persontransport i ydersæsonerne.
Vi har vedtaget en finanslov for i år, som gør Danmark stærkere, og som skaber tusindvis af arbejdspladser ved investeringer i grøn omstilling og uddannelse.
Og vi har forbedret adgangen til bredbånd, vi har moderniseret planloven, vi har afsat flere midler til byfornyelse i landdistrikterne med permanent mulighed for nedrivning af faldefærdige boliger.
Og vi har forbedret den kollektive trafik med en særlig pulje til landdistrikterne.
Vi har i det hele taget sat skub i en offensiv udvikling af vores landdistrikter og taget et opgør med forestillingen om Udkantsdanmark og den rådne banan.
Der skal hele tiden tænkes nyt, hvis vi skal skabe eller vil skabe varige arbejdspladser, hvis vi vil skabe vækst og lokal fremgang.
Det er klart for enhver, at vi står i en svær tid, men der er mange gode historier at fortælle.
Oftest har de gode historier rødder i de lokale ildsjæle og i udnyttelse af landdistrikternes rigtig mange muligheder.
I Socialdemokratiet tror vi på, at væksten skal skabes; vi skal ikke vente på den.
Derfor har jeg også set frem til diskussionen her i dag, ikke mindst for at høre, hvad Dansk Folkeparti gerne vil, og om man er enig med andre i oppositionen om nulvækst, der jo om noget betyder forringelse i landdistrikterne.
Socialdemokraterne hilser derfor debatten om vores landdistrikter velkommen.
Jeg skal afslutningsvis på vegne af Socialdemokratiet, SF, Radikale og Enhedslisten fremsætte følgende: Forslag til vedtagelse
»Folketinget konstaterer, at der siden folketingsvalget er taget en række tiltag, der modvirker krisen, såsom forbedret kommunal udligning, herunder 15 mio. kr. til forbedret færgedrift for småøerne, jobskabelse og styrket fokus på landdistrikternes vækstpotentiale, modernisering af planloven, hurtigere bredbånd, forbedret boliglovgivning, bl.a. i forhold til udlejning af dårlige boliger og nedrivning af faldefærdige huse, og en trafikaftale med forbedringer for landdistrikterne.
I lyset af den teknologiske udvikling, herunder mulighederne for virtuel virksomhedsdrift, satellitkontorer og hjemmearbejdspladser, vil regeringen gennemføre en opdatering af analysen om udflytning af statslige arbejdspladser fra daværende Erhvervs- og Boligstyrelsen 2002, hvor der lægges særlig vægt på at vurdere de dele af rapporten, hvor forudsætningerne synes ændret.
Analysen skal være gennemført inden udgangen af 2013.
Folketinget konstaterer således, at etableringen af et særligt ministerium for landdistrikter har sat større fokus på landdistrikternes særlige problemer, og Folketinget opfordrer regeringen til fortsat at følge udviklingen i landdistrikterne.«
Det er jo en vurdering.
Jeg tror ikke på, at det påvirker den enkelte landmand derude nogen som helst steder.
Jeg kan heller ikke rigtigt, når jeg har læst de her ting, forstå, at man regner med, at det hele skal køres til København, eller hvor det skal hen.
Hvis nu man gør det at kigge i den rapport, der er fra visionsgruppen, så kan man jo netop se, at den lægger op til, at man f.eks. skal til at tænke i, at man producerer lokalt og forbruger lokalt, og så er man jo helt ude over den diskussion om, hvorvidt en afgift på lastbilkørsel har nogen indflydelse på det her.